ડૉ. પાર્થ રાણાએ સૌ પ્રથમ તરૂણની આંખને સાંધી હતી અને ત્યારબાદ આંખને વધુ નુકસાન ન પહોંચે તે રીતે પડદામાં ફસાયેલી તિક્ષ્ણ કાંકરીને લેટેસ્ટ સાધનોની મદદથી બહાર કાઢી હતી. વાળથી પણ દસમાં ભાગથીયે પાતળો એવો આંખનો પડદો ત્રણ જગ્યાએથી ચીરાઈ ગયો હતો. પડદાને લેસરની મદદથી સાંધવામાં આવ્યો હતો અને ત્યારબાદ આંખમાં સિલિકોન ઓઈલ ભરી આંખને ટાંકા લઈ બંધ કરવામાં આવી હતી. બે મહિના બાદ આ તરૂણની આંખનું 75 ટકા સુધીનું વિઝન પાછું આવી ગયું હતું. નોંધનીય છે કે, ફટાકડાના કારણે આંખને ઈજા પહોંચી હોય એવા લોકોની સંખ્યા અંગેનો ભારતનો અત્યાર સુધીનો કોઈ સત્તાવાર ડેટા ઉપલબ્ધ નથી. અમદાવાદ સિવિલ હોસ્પિટલની વાત કરવામાં આવે તો દિવાળીના તહેવાર દરમિયાન અને રોડ અકસ્માતના કારણે આંખમાં ગંભીર ઈજા પહોંચી હોય એવા હજારો દર્દી વર્ષ દરમિયાન સારવાર માટે આવે છે.